**Cyngor Sir Ceredigion**

**GRADD GWAITH CYMDEITHASOL**

**RHAGLEN Y BRIFYSGOL AGORED**

**Taflen Wybodaeth**

* Mae gradd Gwaith Cymdeithasol yn rhaglen tair blynedd.
* Mae’r Rhaglen yn rhedeg o Hydref – Awst bob blwyddyn.
* Rhaid ichi fod â Saesneg a/neu Cymraeg, a Mathemateg hyd o leiaf Gradd C TGAU cyn gwneud cais. Os nad oes gennych chi gymhwyster Saesneg, mae yna gymwysterau eraill y gellir eu derbyn yn ei le.
* Rhaid ichi ddangos eich bod yn gallu cyfathrebu’n glir yn Saesneg, ar lafar ac yn ysgrifenedig.
* Rhaid ichi ddangos eich bod yn meddu ar y nodweddion personol a deallusol priodol i fod yn weithiwr cymdeithasol.
* Rhaid ichi gael datgeliad DBS manylach a llenwi holiadur meddygol. Mi fydd angen ichi dalu am y gwiriad DBS (Gwasanaeth Datgelu a Gwahardd) eich hun ac yna adhawlio’r gost o’r Adran. Bydd Rheolwr Datblygu’r Gweithlu yn cadarnhau eich hawliad, dim ond ichi ddangos prawf eich bod wedi talu.
* Rhaid ichi gyflwyno tystysgrifau i gadarnhau’ch cymwysterau.
* Rhaid ichi gymryd rhan weithredol yn y cyfweliad a’r broses ddethol.
* Rhaid ichi gwblhau’r holl ddogfennau perthnasol fel bo angen, ac o fewn y fframiau amser a osodir gan y Brifysgol Agored a’r Cyngor fel ei gilydd.
* Y Brifysgol Agored fydd yn gwneud y penderfyniad terfynol ynghylch eich derbyn ar y Rhaglen ai peidio.
* Fel rhan o’r broses ddethol bydd angen ichi gyflwyno dau ddarn o waith ysgrifenedig i’r tîm Dysgu a Datblygu cyn y cyfweliad, ac yna mynychu cyfweliad ffurfiol.
* Dylech fod yn ymwybodol o gynnwys Codau Ymarfer Cyngor Gofal Cymru ar gyfer Cyflogwyr a Gweithwyr.
* Os byddwch chi’n llwyddiannus, bydd gofyn ichi lofnodi Cytundeb Dysgu, Hyfforddi a Datblygu Corfforaethol, a ddarperir gan y Tîm Dysgu a Datblygu.
* Disgwylir ichi gofrestru gyda Chyngor Gofal Cymru fel myfyriwr gwaith cymdeithasol. Bydd methu â gwneud hynny’n arwain at oedi o ran eich dyddiad cychwyn.
* Bydd y Brifysgol Agored yn eich darparu â holl ddeunyddiau’r cwrs, ar wahân i’r llyfrau gosod. Disgwylir ichi brynu’r rheiny eich hunan.
* Caniateir hyd at un diwrnod o absenoldeb astudio yr wythnos dros gyfnod y cwrs rhwng Hydref ac Awst. Disgwylir ichi neilltuo amser personol ychwanegol i gwblhau eich astudiaethau.
* Mi fydd yna weithdai a dosbarthiadau tiwtorial gorfodol i’w mynychu. Er y byddant o bosib wedi’u rhestru fel rhai dewisol gan y Brifysgol Agored, bydd y Cyngor yn disgwyl ichi eu mynychu fel rhan o’ch ymrwymiad i’r hyfforddiant. Cynhelir rhai yn ystod yr wythnos waith, eraill ar benwythnosau. Os collwch chi weithdy ymarfer, disgwylir ichi wneud iawn am yr amser mewn diwrnodau dysgu ar gyfer ymarfer.
* Gallwch hawlio costau teithio ar gyfer y gweithdai a’r dosbarthiadau tiwtorial, un ai o’ch man gwaith neu’ch cyfeiriad cartref, yn dibynnu ar y diwrnod o’r wythnos. Telir y costau teithio hyn ar yr un raddfa ag unrhyw hyfforddiant arall a fynychir gennych.
* Yn ystod cyfnod y rhaglen, byddwch yn ymgymryd â thri Cyfle Dysgu ar gyfer Ymarfer ar ben eich modiwlau academaidd eraill sef:

Lefel 1 – 20 diwrnod Chwefror - Ebrill.

Mae hwn yn gyfle dysgu ‘Addasrwydd i Ymarfer’ ac mi allech chi gael eich tynnu oddi ar y rhaglen os na lwyddwch chi i gwrdd â’r Safonau Galwedigaethol Cenedlaethol ar gyfer Gwaith Cymdeithasol ar y lefel hon.

Lefel 2 - 90 diwrnod Chwefror - Gorffennaf

Lefel 3 - 90 diwrnod Chwefror - Gorffennaf

* Gall Cyfleoedd Dysgu ar gyfer Ymarfer fod yn unrhyw le yn y sir, a bydd o leiaf un yn y sector Annibynnol neu’r sector Gwirfoddol.
* Bydd bob un o’r tri Cyfle Dysgu ar gyfer Ymarfer y tu allan i’ch maes gwaith arferol. Rhaid ichi weithio gydag o leiaf dau grŵp gwahanol o ddefnyddwyr gwasanaethau o fewn lleoliadau gwahanol.
* Gyda phob Cyfle Dysgu ar gyfer Ymarfer dynodir gweithiwr cymdeithasol cymwysedig a chofrestredig ar eich cyfer, a fydd hefyd yn Aseswr Ymarfer cymwysedig, neu’n gweithio tuag at y Wobr Aseswr Ymarfer.
* Os yw’n well gennych chi wneud eich Cyfle Dysgu ar gyfer Ymarfer trwy gyfrwng y Gymraeg, a bod yn well gennych chi gael Aseswr Ymarfer dwyieithog, dylech roi gwybod i’r Tîm Dysgu a Datblygu cyn gynted â phosib. Bydd y tîm yn gwneud eu gorau glas i gwrdd â’ch anghenion, ond sylwer nad yw hynny bob amser yn bosib.
* Rhaid ichi astudio pob lefel yn y drefn a osodir gan Gyngor Gofal Cymru a’r Brifysgol Agored yng Nghymru.
* Bydd y Brifysgol Agored yn dynodi Tiwtor Cwrs ar eich cyfer, a disgwylir ichi gwblhau gwaith ar gyfer eich tiwtor a’ch aseswr ymarfer fel ei gilydd erbyn y dyddiadau cwblhau a gytunir/osodir.

* Os cewch chi broblemau ar unrhyw adeg, rhaid ichi roi gwybod i Reolwr Datblygu’r Gweithlu ar unwaith.
* Byddwch yn derbyn eich cyflog yn ystod eich cyfnod hyfforddiant.
* Disgwylir ichi gymryd swydd gwaith cymdeithasol yn unrhyw le o fewn yr Adran Gwasanaethau Cymdeithasol wedi ichi gael eich gradd. Tan hynny, byddwch yn aros yn eich swydd wreiddiol.
* Ar ôl ichi gael eich gradd, rhaid ichi gofrestru gyda Chyngor Gofal Cymru fel gweithiwr cymdeithasol cymwysedig.
* Bydd staff nad ydynt yn weithwyr cymdeithasol yn cael eu symud i rôl gofal cymdeithasol weithredol yn ystod cyfnod y secondiad. Bydd Rheolwr Datblygu’r Gweithlu’n ymgysylltu â Rheolwyr Timau Cymunedol a Gwasanaethau Plant i sicrhau bod profiad eang o waith cymdeithasol yn cael ei ddarparu. Fe’ch darperir â gwaith ar draws y timau gwaith cymdeithasol.
* Disgwylir i staff sy’n dangos diddordeb mewn hyfforddi ar gyfer gwaith cymdeithasol, ond sydd heb brofiad digonol ym maes gofal cymdeithasol, i ddilyn modiwl Iechyd a Gofal Cymdeithasol K101 yn annibynnol.
* Fe’i hystyrir yn fantais os bydd ymgeiswyr nad ydynt yn gweithio ym maes gofal cymdeithasol yn gallu dangos lefel o brofiad mewn gofal cymdeithasol trwy waith gwirfoddol perthnasol. Mae gofyn cael o leiaf 210 o oriau.
* Sylweddolir y gall trefniadau cytundebau unigol amrywio, a bydd angen rhywfaint o drafod rhwng yr Adran a’r unigolyn sydd ar secondiad, i sicrhau bod y secondiad yn cyflawni’i amcanion.

Peidiwch â thybio eich bod yn gwybod y cyfan. Os ydych chi’n ansicr am unrhyw beth yn ystod cyfnod y Rhaglen, yna gofynnwch!!!

Tricia Smith

Rheolwr Datblygu’r Gweithlu

Gorffennaf 2016